
REFERAT

privind finalizarea contractului de finanțare pentru proiectul ”Trafic management și supraveghere video”, cod SMIS 40398, și aprobarea cheltuielilor necesare finalizării acestuia


Proiectul “Trafic management şi supraveghere video” este inclus în Planul Integrat de Dezvoltare al Polului de Creştere Timişoara şi se încadrează în obiectivul Dezvoltarea unei infrastructuri tehnice integrate, complexe şi flexibile, politica Interconectarea teritorială şi creşterea accesibilităţii polului, programul Asigurarea mobilităţii şi securităţii în trafic.
Este cunoscut faptul că transportul rutier şi pietonal în Municipiul Timişoara cu impact atât asupra cetăţenilor municipiului cât şi asupra celor din arealul de influenţă, este afectat de diferite incidente/ambuteiaje, atât datorită numărului mare de vehicule, dar şi datorită insuficientelor amenajări pe diferite zone ale infrastructurii rutiere.

Obiectivul general al proiectului vizează îmbunătăţirea fluxului rutier si a siguranţei rutiere  în Municipiul Timişoara prin implementarea unui sistem cu control adaptiv de management al traficului urban şi supraveghere video care să permită atingerea următoarelor obiective specifice:

· Modernizarea şi extinderea sistemului de semaforizare; 

· Dotarea zonelor identificate cu risc de infracţionalitate sau zone rutiere periculoase cu un număr de 230 echipamente noi de supraveghere;

· Îmbunătăţirea condiţiilor de siguranţă rutieră în Municipiul Timişoara;
· Creşterea siguranţei cetăţenilor în spaţiul public, datorită unui sistem modern, operativ şi totodată discret de supraveghere video;
· Crearea unui Centru de Comandă şi Control unic, pentru coordonarea activităţilor de management trafic şi supraveghere video care să răspundă cerinţelor viitoare de dezvoltare a municipiului Timişoara;
· Reducerea timpului de deplasare în oraş şi implicit a consumului de combustibil şi a emisiilor de noxe;
· Creşterea încrederii, satisfacţiei călătorilor pentru transportul în comun şi implicit creşterea numărului de persoane care utilizează mijloacele de transport în comun;
· Creşterea siguranţei cetăţenilor şi reducerea ratei criminalităţii;
· Furnizarea de informaţii participanţilor la trafic despre condiţiile de trafic curente anterior pornirii şi în timpul deplasării acestora, pentru ca ei să poată adapta durata deplasării, modul de deplasare şi selecţia rutei dorite în funcţie de condiţiile de trafic actuale; 

· Creşterea disciplinei în trafic şi aderarea la legislaţia cu privire la trafic, în scopul îmbunătăţirii siguranţei vehiculelor şi autovehiculelor în trafic. 
Astfel, în vederea accesării fondurilor nerambursabile, prin Programul Operaţional Regional 2007-2013, Axa prioritară 1. - "Sprijinirea dezvoltării durabile a oraşelor-poli urbani de creştere", Domeniul major de intervenţie 1.1. – "Planuri integrate de dezvoltare urbană", Sub-domeniul: "Poli de creştere", proiectul ,,Trafic management şi supraveghere video” s-a aprobat, prin HCLMT  nr. 98/14.09.2012. De asemenea prin aceeaşi hotărâre s-au aprobat şi cheltuielile legate de proiect ce revin Municipiului Timişoara.
În data de 04.10.2013 documentaţia de atribuire, prin procedura de atribuire cu licitatie deschisa- faza finala de licitatie electronica, a contractului de furnizare a unui „Sistem de supraveghere si management al traficului in municipiul Timisoara pentru proiect – Trafic management si supraveghere video”, cod SMIS 40398 a fost acceptată şi publicată pe SEAP cu nr. 115654 iar invitaţia de participare s-a publicat sub nr. 147038/05.10.2013 şi s-a stabilit data deschiderii ofertelor 05.12.2013. Ca urmare a mai multor contestaţii, conform anunţurilor tip erate, data de deschidere a ofertelor s-a stabilit în 17.07.2014.

În data de 17.07.2014  a avut loc sedința de deschidere a ofertelor, fiind depuse 4 oferte. Ca urmare a aprobării Raportului procedurii  de către UCVAP, în data de 09.01.2015 au fost transmise comunicările privind rezultatul procedurii. 

La data de 19.01.2015 unul dintre ofertanți, a depus contestație împotriva comunicării privind rezultatul procedurii. Prin Decizia nr. 286/28 C10/53/12.03.2015 CNSC a admis contestaţia astfel formulată şi a dispus anularea procedurii de atribuire.

Împotriva Deciziei CNSC nr. 286/28 C10/53/12.03.2015 autoritatea contractantă a formulat plângere. Curtea de Apel Timişoara, în data de 09.04.2015, a admis plângerea promovată de Municipiul Timişoara şi a modificat decizia atacată în sensul că a respins contestaţia formulată de contestatoare. Ca atare Contractul de furnizare a fost încheiat în data de 23.04.2015.
Potrivit Instrucţiunii nr. 144/10.12.2015, emisă de Ministerul Dezvoltării Regionale şi Administraţiei Publice, toate contractele cuprinse în ,,Lista proiectelor cu risc de neimplementare în perioada  de eligibilitate a POR 2007-2013”, pot face obiectul unor acte adiţionale de prelungire a duratei acestora prin acordarea unui termen de finalizare, dar nu mai târziu de 31.06.2015 pentru îndeplinirea în totalitate a obiectivelor şi indicatorilor şi pentru asigurarea funcţionalităţii din surse proprii ale beneficiarilor.

 Conform Instrucţiunii nr. 144/10.12.2015, în vederea prelungirii perioadei de implementare este necesară hotărârea Consiliului Local al Municipiului Timişoara prin care să se aprobe includerea în lista de investiţii pentru anul 2016 a proiectului a cărui termen de finalizare se prelungeşte, cu precizarea valorii estimate necesare finalizării acestuia, potrivit proiectului de buget al unităţii administrativ-teritoriale.
Prin adresa nr. 21531/10.12.2015 Agenţia Pentru Dezvoltare Regională Vest ne comunică faptul că proiectul ,,Trafic management şi supraveghere video” se află pe Lista proiectelor cu risc de neimplementare în perioada  de eligibilitate a POR 2007-2013 şi că durata de implementare a acestui proiect poate fi prelungită.

Drept urmare este necesară o hotărâre a Consiliului Local Timişoara pentru finalizarea contractului de finanțare pentru proiectul ”Trafic management și supraveghere video”, cod SMIS 40398, și aprobarea cheltuielilor necesare finalizării acestuia.


Având în vedere cele menţionate mai sus, propunem spre aprobare următoarele:
1.  Data de 30.06.2016, ca dată limită de finalizare a proiectului “Trafic management și supraveghere video” cod SMIS 40398, Axa prioritară 1 ”Sprijinirea dezvoltarii durabile a oraşelor – Poli Urbani de Creştere”, domeniul major de intervenţie 1.1”Planuri integrate de dezvoltare urbană” cu atingerea obiectivelor și realizarea indicatorilor asumați.

2. Introducerea în  lista de investiții pe anul 2016 a  proiectului “Trafic management și supraveghere video”, cod SMIS 40398, contract de finanțare nr. 3620/29.01.2013.
3. Valoarea estimată a sumelor necesare finalizării proiectului în termenul menționat mai sus (sume neeligibile în cadrul proiectului, care vor fi acoperite din surse proprii). Această valoare estimată este de 3.996.000,00 lei și va fi introdusă în bugetul local al Municipiului Timișoara pe anul 2016.

4. Împuternicirea Primarului Municipiului Timişoara, dl. Nicolae Robu,  să semneze toate actele necesare din contractul de finanţare nr. 3620/29.01.2013 în numele Municipiului Timişoara.

